Годину дана по Пајином доласку у затвор, септембра 1939, отпочео је Други светски рат. Политичка ситуација у Краљевини Југославији, али и свету, нагло се мењала, па су се робијаши-комунисти одлучили за бекство из затвора. Они су тада почели да копају подземни тунел који је из „Младићке зграде” водио изван зидина затвора. Када је тунел био скоро готов, отпочео је рат у Југославији, а након окупације, затвор у Сремској Митровици је предат усташама. Усташе су робијаше-комунисте изместиле из „Младићке зграде”, па је тако пропао план бекства.